Nog vragmotors loop deur ná trokdrywer sterf‘n Skermskoot uit die video. Twee vragmotors het Dinsdag omstreeks 04:00 onder groot klippe deurgeloop op dieselfde plek waar ŉ vragmotorbestuurder Sondag dood is toe ŉ rots van ŉ voetbrug op die N1 buite De Doorns in die Hexriviervallei deur die voorruit van die vragmotor gegooi is. ŉ Skokkende video van Sondag se voorval is sedertdien wyd op sosiale media versprei. Die polisie ondersoek ŉ saak van strafbare manslag. Die bestuurders van die voertuie wat tydens vanoggend se voorval deurgeloop het, is ongedeerd. ‘n Skermskoot uit die video. Kenny Africa, Wes-Kaapse verkeershoof, het aan Maroela Media gesê dit blyk ŉ nuwe manier te wees waarmee boosdoeners vragmotors in die vroeë oggendure tot stilstand dwing om die vragte te plunder. Hy sê die bestuurder wat Sondag geteiken is, het egter beheer oor die vragmotor verloor het en die voertuig het omgeslaan. “Die rots het deur die voorruit gespat, die stuurwiel verpletter en die bestuurder eenkant toe gegooi,” sê Africa. Die bestuurder het in die voorval gesterf en sy passassier het geringe beserings opgedoen. Die vragmotor se vrag van klere is binne 45 minute geplunder. Volgens Africa het die polisie ŉ ondersoek na al hierdie voorvalle van stapel gestuur terwyl polisiesigbaarheid in dié gebied verhoog gaan word. Niemand is nog in verband met die voorvalle in hegtenis geneem nie. ‘n Skermskoot uit die video.